27
I Jisu za Tatoka Lao ti Paelati
(Maka 15.1; Luke 23.1-2; Jone 18.28-32)
1 Na volavolaza leana za qari varikamu ria na kuta iama beto ria na tiolata matamata, ko qari kole varingodoni kaki roquroqu vei beto mari vaukea i Jisu qari gua. 2 Beto za qari piua i Jisu ko qari toka laoni ti Paelati na qavuna.
Na Ukena i Jiudasi
(Roiti 1.18-19)
3 Ego tonai za gilagilai i Jiudasi, aza za gabala kanai i Jisu, za tapitu ko mina tavauke i Jisu, nari za roqu mule aza ko za pogozo mule laodi tadiria na kuta iama beto na tiolata matamata za ka uengavuluputa poata siliva, 4 ari za gua vei, &lt;&lt;Qa sela ara, ura na tinoni tuvizina za qa gabala kanai ara ko mina tavauke,&gt;&gt; za gua.
Nari ari qari guni vei ria aza, &lt;&lt;Ko ae mami veini gami? Aza na mua ginugua tu makamu ao aza,&gt;&gt; qari guni.
5 Nari za lao gona paleni pa zelepade madina i Jiudasi za na poata, beto za taloi keni boru ukenana.
6 Ko qari tekua ria na kuta iama za na poata, beto ari qari gua vei, &lt;&lt;Na poata laona na orungu za ari, ko nake tavamalumuna pana Vavanau za mina tavalao pa poata ruma zelepade,&gt;&gt; qari gua. 7 Ko qari varingodoni ria za na roquroquna na poata aza ko qari vaini maka iapeki kobu pezo tana tinoni za roiti raro patu, ko ketakoi za na varivarigolomona tadiria na tinoni gotodi. 8 Zara za vei ko na ia aza za qari vaizongoni na Kobu Pezo Orungu, ko za korapa kole tinganai za kamua tu pa rane pa ngenari ani aza. 9 Ko za gore votu tugu za na korokorotai aza za lame vei ti Jeremae na tinoni korokorotai, ari za gua vei, &lt;&lt;Ko qari tekuria za ka uengavuluputa poata siliva, na vaina aza qari malumu vaini ria na tinoni Izireli, 10 ko qari vaini iapeki kobu pezo tana tinoni roiti raro patu, aza za garununiziu na Bangara ara ko mana roitini,&gt;&gt;+ za gua.
I Paelati za Nanazia i Jisu
(Maka 15.2-5; Luke 23.3-5; Jone 18.33-38)
11 Ego ko za lao turu pa moena i Paelati na qavuna i Jisu, ko za nanazia na qavuna aza, &lt;&lt;Na bangara tugu tadiria na Jiu ao?&gt;&gt; za guni.
Nari ari za gua vei i Jisu, &lt;&lt;Aza tugu qu pojai ao zana,&gt;&gt; za guni.
12 Tonai qari jutuni doru paranga ria na kuta iama beto na tiolata matamata, za zake pavu oeria i Jisu ria. 13 Nari za parangia i Paelati aza, &lt;&lt;Ae vei, quke nongororia ao za doru zakazava qari jutunigo zara?&gt;&gt; za guni. 14 Ba kepore tugu za maka pakata paranga peki bi oe laoni i Jisu, ko ketakoi za gabara jola za na qavuna.
I Jisu za Tamijata ko mina Tavauke
(Maka 15.6-15; Luke 23.13-25; Jone 18.39-19.16)
15 Ego pa doru totozo vavolo Alokata za na nana tutina tugu na qavuna za boka ruvata vadi ria na tinoni Jiu za maka tinoni tapiuna mari tepai. 16 Ko pa totozo aza za kolenana za maka tinoni tapiuna na tagilagila valeanana za maka tinoni ikikerena jola aza, na izongona i Jisu Barabasi. 17 Ko totonai qari lao varikamu beto ria doru tinoni za nanazaria i Paelati ria, &lt;&lt;I zei ari kori za gamu nyoroguani gamu ba ruvata vadigamu ara? I Jisu Barabasi ba i Jisu aza za tapoja na Karisito?&gt;&gt; za gua. 18 Ura za gilagila valeanarianana i Paelati ari ka viza tiolata matamata za qari konoa gu i Jisu ko vei za qari loi laoni tana.
19 Totonai za korapa nyumunana pa nana nyumunyumuna pa ia varivaritutina i Paelati, za garunu laoni na maqotana tana za maka nongoro, ari za gua vei, &lt;&lt;Muke kotia ao na tinoni tuvizina zana, ura kubo zakazava varivatakulangadi za qa putagitaria ara pa bongi na veveina na tinoni zana,&gt;&gt; za gua.
20 Ego pa totozo aza za ria na kuta iama beto na tiolata matamata za qari paranga sorisoriria ria na minete tinoni, ko mari parangia tugu i Paelati ko mi ruvatia i Barabasi goto i Jisu za mina tavauke tugu qari gua.
21 Ba i Paelati za nanazaria mule ria na minete tinoni, &lt;&lt;I zei ari kori ari za gamu nyoroguani gamu ko ba ruvata vadigamu ara?&gt;&gt; za gudi.
Nari za, &lt;&lt;I Barabasi!&gt;&gt; qari gua.
22 Nari za parangaria i Paelati ria, &lt;&lt;Ko ae mana veini ara i Jisu aza za tapoja na Karisito?&gt;&gt; za gua.
Nari za qari oe lao ria doru, &lt;&lt;Aza za mi tavauke gu pa korosi!&gt;&gt; qari gua.
23 Ba za nanaza liguria mutugu i Paelati ria, &lt;&lt;Na sela za za roitini aza?&gt;&gt; za gudi.
Ba totonai za qari velavela vaiolo viviva ria, ari qari gua vei, &lt;&lt;Vaukea pa korosi!&gt;&gt; qari gua.
24 Totonai za dogoro gilagilai i Paelati za kepore mule maka za mina boka roitini aza goto na varipera gu za pala mina podo za gua, nari za lao nobu pie ko za loqa lima pa moedi ria na minete tinoni, beto ari za paranga vei, &lt;&lt;Ara za qa talegazani za na uke tana tinoni ani! Koviria za na miu ginugua tu makamiu gamu ani,&gt;&gt; za gua aza.
25 Qari paranga ria na minete tinoni doruna, &lt;&lt;Leana, gami beto ria na tumami mami gozoroni vinakilasa za na uke tana tinoni zana!&gt;&gt; qari gua.
26 Ko za garunuria i Paelati ria na solodia ko qari ruvatia i Barabasi, beto za pa liguna qari iruni variiriruna i Jisu za loi lao vadi ko mari vaukea za gua.
Qari Vavagoreni Qera i Jisu
(Maka 15.16-20; Jone 19.2-3)
27 Beto za qari toka laoni ria na solodia ti Paelati pa kakabaarena na ruma tana qavuna i Jisu, ko qari lao turu varilivutai betoni ria na minete solodia doruna aza. 28 Qari jokolo vagore pale za nana poko, beto qari vazae sogani maka poko gojo jemejemerena. 29 Beto qari tekua na kae suvege variokana ko qari polo vadididolai varipilupiluaini beto za qari vasolapani pa batuna, beto qari tekua maka kolu ko qari vaaruni pa lima kale matuana. Beto za qari kole totodongo pa moena ko qari kole vavagoreni qera, ari qari gua vei, &lt;&lt;Mi toa vakakaza tu na bangara tadiria na Jiu!&gt;&gt; qari gua. 30 Beto za qari tue taria, beto qari majai na batuna. 31 Pa liguna qari beto vavagoreni qera veini zara, za qari vagore pale za na poko jemere qari vazaeni, ko qari vazae sogani nana poko, beto za qari toka votu laoni ko mari vaukea pa korosi qari gua.
Za Tavauke pa Korosi i Jisu
(Maka 15.21-32; Luke 23.26-43; Jone 19.17-27)
32 Ego totonai qari taloi keni za qari lao gozoria za maka tinoni pa Saerini, na izongona i Saimone. Qari juju tarini ko qari vapogozoni aza ria na solodia za na korosi ti Jisu. 33 Qari lao kamua ria za maka ia na izongona pa Qoloqota, na ginuana za na Kota Batu Tomete.* 34 Pa ia ketakoi za qari vani na vaini aza qari varisomanaini na zakazava pazana za vamalibua na vitigi. Ba tonai za gilagilai na lingilingina za paza nari za dainana bukua.
35 Qari vaukea pa korosi ria aza, beto za qari gonani na patu mijamijata ko qari mijatia i zei mina tekuria ria nana poko. 36 Beto nari za qari kole nyumu dogoro kopuni. 37 Qari kuti vakolea pa korosi pa toto batuna pa narena aza ria na paranga za tajutuni aza, ari za gua vei: ANI I JISU NA BANGARA TADIRIA NA JIU. 38 Ko qari makarai vauke tavitini aza za kori tinoni raja ikikodi, maka keta pa kale matuana, maka keta pa kale merina.
39 Ria na tinoni qari rerege jola za qari begobegolo beto bekubekuturia na batudi beto qari au beto poja vikevikere pale i Jisu, 40 ari qari gua vei, &lt;&lt;Ao na tinoni muna jegaria na zelepade madina beto pa rane vinaue muna roiti sogani qu gua! Ego tu mu alo mulenigo makamu vei muna Tuna na Tamaza ao. Mu tavizu goremua pa korosi!&gt;&gt; qari guni.
41 Ko ria na kuta iama, ria qari varivagigalaini na Vavanau beto ko ria na tiolata matamata ba qari kole ngangangulu veini tugu zara i Jisu, ari qari gua vei, 42 &lt;&lt;Na goto tinoni tu za aloria, goto makana zake boka alo muleni makana! Na Bangara pa Izireli aza za gua ke! Ko koviria mi tavizu gore lagere tu pa korosi ko tavazozotoa. 43 Za rangea ko na Tamaza beto makana ba, &lt;Ara za na Tuna na Tamaza,&gt; za gua. Ko aria ko tadogodogoro kopuni moko! Mina nyorogua tugu beka aloa na Tamaza aza!&gt;&gt; qari gua. 44 Ari kori tinoni raja ikikodi qari titi tavitia aza pa kori kalena ba qari somana paranga ngangangulu veini tugu aza.
Na Ukena i Jisu
(Maka 15.33-41; Luke 23.44-49; Jone 19.28-30)
45 Ego podalai na korapa rane za udea na rodomo kunikuni za na doru kota, ko za kole rodomo pada kue aoa. 46 Ko za kamua padapada vei kue koloko za kukuku lukana i Jisu, &lt;&lt;Elai, Elai, Lama Sabakatani?&gt;&gt; za gua. (Na ginuana za ari za gua vei, &lt;&lt;Qua Tamaza, qua Tamaza! Ae za vei ko qu loi paleniziu tu ao?&gt;&gt;+ za gua.)
47 Kaki ria qari korapa turu ketakoi za qari nongoriadia za paranga vei zara aza, ko qari paranga ria, &lt;&lt;Na tinoni zana za korapa kukua i Elaija,&gt;&gt; qari gua.
48 Ko maka ria za siqarai abutu lao tekua maka poko, ko za vatubuluni maka buku pazana, ko za vakolea pa uquna na kolu, beto za alaka zaeni ko mi vabukua za gua. 49 Ba qari paranga ria kaki, &lt;&lt;Loia ko! Tadogodogoria mae, palu pala mina kamu aloa i Elaija zana!&gt;&gt; qari gua.
50 Beto za maka lukana vaiolo viviva i Jisu, beto za loia na singo.
51 Ko pana totozo tugu aza za na toba poko babana za piko pa ia madina pa zelepade za tarikataori, za podalai tu pa nulu ko za gore tu kamu pa uquna pa pezo. Ko za jojou za na pezo ko qari tapaqapaqala za na patu, 52 ria na bevi varivarigolomona za qari tajejegara ko qari tarevanga, ko na motadi ria na tinoni tana Tamaza qari tori uke tu pa moa za qari tavatoa mule. 53 Ko qari turu taloi pa dia bevi, ko pa liguna za turu mule i Jisu za qari luge lao pa guguzu tabuna pa Jerusalema, ko qari batiria ria na mota tinoni suveredi ketakoi.
54 Na tinoni matamata gogoto beto ko ria na tinoni varipera qari suvere tavitia aza ko qari kole kopuni i Jisu za qari matagutu vitivitigi totonai qari vagilagilai na nunu beto doru zakazava qari taroiti, ko qari paranga ria, &lt;&lt;Zozoto na Tuna tugu na Tamaza za na tinoni ani!&gt;&gt; qari gua.
55 Ego na motadi ria na reko qari rererege tavitia i Jisu na koko lame veidi pa Qalili ko qari tokatokani aza za qari kole tugu suveredia ketakoi. Qari turu pa zouna ko qari kole dogodogoro lao. 56 Ko ari Mere pa guguzu Magadalene, i Mere na tinadi ari Jekopi i Josepa, beto na maqotana i Jebeti za qari kole tugu suvere varisomanaidia tadiria na reko ketakoi.
I Jisu za Tavapae
(Maka 15.42-47; Luke 23.50-56; Jone 19.38-42)
57 Ego totonai za gore za na veluvelu za kamu i Josepa maka tinoni izizongo pa Arimatia. Maka sepele tugu ti Jisu aza. 58 Za lao ti Paelati aza ko za tepai za na kobukobu tinina i Jisu. Nari za vamalumia i Paelati ko mari loi lao vani i Josepa za na kobukobu tinina i Jisu za gua. 59 Ko za lao teku vagorea i Josepa za na kobukobu tinina i Jisu, ko za udeni maka poko liosona. 60 Beto za lao vakolea pa nana bevi koregana, aza za koni ruri vaoqilia pa patu. Ko za bokili laoni maka patu lavata za pa atakamanana na bevi, beto za keninana. 61 Ko i Mere pa guguzu Magadalene, beto maka goto Mere mule za qari kole tugu nyumu bata lao veidia tugu pa bevi aza.
Ria na Solodia qari Kopuni na Bevi
62 Ego za rane soga na kota, na rane Minyere, za qari makarai lao kamua i Paelati ria na kuta iama beto na Parese. 63 Ko qari paranga ria, &lt;&lt;Bangara, gamike roqu mumani gami za na paranga tana tinoni sekesekena zana totonai za korapa toana aza za pojai, ari za gua vei, &lt;Pa rane vinaue mana toa mule pa uke ara,&gt; za gua. 64 Ko muna garunu laodi tu kaki tinoni kopu za pa bevi ko mari kopu valeanani tinganai mina jola tu kue rane. Keta ria na nana sepele gu mari kamu iko tekua za na kobukobu tinina beto mari lao sekeseke tadiria na tinoni, &lt;Za tori toa mule tu pa uke aza,&gt; keta mari gua. Ko aza na sekeseke aza za keta mi ikerena jolani na momoena,&gt;&gt; qari gua.
65 Nari za ari za gudi vei i Paelati, &lt;&lt;Mu lao tekuria kaki solodia ko mu kopu valeana veini aza muna bokai gamu za na bevi,&gt;&gt; za gudi. 66 Nari qari taloi keni ria ko qari lao varamata valeania maka vinagilagila pa patu patena na bevi, beto za qari vasuvereria na tinoni kopu ko mari kopu valeanani qari gua.
+ 27:10 Zakarae 11.12-13; Jeremae 19.1-13; 32.6-9. * 27:33 Zake tagilagila vei beto za tagigala na Kota Batu Tomete za na ia ani. Palu na dogorona pa zouna za na kubo aza za dogoro vei na batu. + 27:46 Kera Vatarazae 22.1.