21
Na Luge ti Jisu pa Jerusalema
(Maka 11.1-11; Luke 19.28-40; Jone 12.12-19)
1 Totonai mari toga pa Jerusalema qari gua ko qari kamu pa Betipezi aza pa Kubo pa Olive i Jisu beto ko ria na nana sepele, za za garunu lao momoedi i Jisu ari kori nana sepele, 2 ari za gudi vei, &lt;&lt;Mu lao pa guguzu pa moemiu maka karovona lao nari. Ko aza tugu muna lao kamu za pala muna batia gamu kori za maka dongiki na tapiko vaturu kolena tavitia maka tuna. Mu ruvatia za na dongiki beto mu toka lamedi taqu. 3 Vei mari parangagamu kaki tinoni, za ari muna gua vei, &lt;Na Bangara za nyoroguani,&gt; munagu, za pala mari vamalumu vadigamu,&gt;&gt; za gua aza.
4 Ko za taroiti vei ari ani ko za gore votu za na paranga tana Bangara za lame vei tana tinoni korokorotai, aza ari za gua vei,
5 &lt;&lt;Mu pojadi ria na guguzu tinoni pa Zaione,
ari mugudi vei,
&lt;Dotu za korapa lamelamenana za na miu Bangara!
Zake tuara beto ko za zae pa dongiki,
za zae pa pokotona na tuni dongiki!&gt; mugudi,&gt;&gt;+ za gua.
6 Ko qari taloi lao ari kori sepele, ko qari roitini tugu aza vei za garunudi i Jisu. 7 Qari toka kamuni ari kori za na dongiki beto ko na tuna, beto ko qari lovaza vaakedi ria pa pokotodi za na dia koti beto za zae i Jisu. 8 Ria na minete tinoni lavata qari lovazadi na dia koti za na zona, goto kaki qari kaele teku suvege ko qari lovaza vakoledi pa zona. 9 Na puku minete tinoni za qari rerege pa moena beto pa liguna i Jisu beto qari kukuku,
&lt;&lt;Aroia na Tuna i Devita!
Za tamana aza za lame
pa izongona na Bangara.
Aroia pa nulu vavagalo,&gt;&gt;+ qari gua ria.
10 Totonai za luge lao pa Jerusalema i Jisu, za kirikanoko za na guguzu doruna, &lt;&lt;I zei za?&gt;&gt; qari gua.
11 Nari za qari oe lao ria na puku minete qari tutia aza, &lt;&lt;Aza na tinoni korokorotai ani, i Jisu pa guguzu Nazareti pa Qalili,&gt;&gt; qari gua.
I Jisu za Aduria ria qari Vavai pa Kakabarena na Zelepade
(Maka 11.15-19; Luke 19.45-48; Jone 2.13-22)
12 Ego ko za luge lao pa kakabarena na zelepade i Jisu ko za adu votuvotudi ria doru qari korapa vavai beto qari vavaidi na zakazava pa kakaberena zelepade, beto za peluku vaopo paledi ria na tevolo tadiria na tinoni sogasoga poata karovodi beto ria na nyumunyumudi tadiria qari vavaidi na kuru vavavuidi. 13 Beto ari za gudi vei ria, &lt;&lt;Ari za gua vei za na Kutikuti Tabuna, &lt;Na qua ruma za mina takukuni na ruma varavarana,&gt;+ za gua, ba gamu za gamu roiti veini na bevi ovovona tadiria na tinoni raja ikikodi,+&gt;&gt; za gudi.
14 Ego ko qari lao tana pa kakabarena na zelepade ria nake babatadi beto na qao, ko za salanaria aza. 15 Ba ria na kuta iama beto ria qari varivagigalaini na Vavanau za qari tagigiri totonai qari batiria na roiti varivagabaradi za roitidi i Jisu beto ko qari nongoria na kukuku irirangadi na koburu pa kakabarena na zelepade ari qari gua vei, &lt;&lt;Aroia na Tuna i Devita!&gt;&gt; qari gua.
16 Ko ari qari guni vei i Jisu, &lt;&lt;Qu nongororiamua tu ao aza qari korapa pojai ria zara?&gt;&gt; qari guni.
Nari, &lt;&lt;E, qa nongororiaqua. Gamu oqoro tu tiro vakaberia gamu za na Kutikuti Tabuna aza ari za gua vei?
&lt;Qu vatanai ao pa ngujudi ria na koburu beto na melalu
za na vatarazae zozotona,&gt; za gua,&gt;&gt;+
za gua i Jisu.
17 Ego tonai za taloi tadiria pa kakabarena na zelepade aza nari za lao pa Betani ko na bongina aza za puta ketakoi.
I Jisu za Leveleveni na Suvege Piqi
(Maka 11.12-14, 20-24)
18 Tonai za rerege mule soga lao pa Jerusalema na volavolaza leana i Jisu, nari za vaia na burana. 19 Ko za batia za maka suvege piqi pa keketai zona, ko za lao kamua ba kepore maka vuana bi batia goto galegale equruna gu. Nari ari za guni vei za na suvege piqi, &lt;&lt;Na iamu za munake vua soga mule ao!&gt;&gt; za guni. Aza tugu za paranga vei zara aza, nari za zake oriavo tugu malei ukenana za na suvege aza.
20 Tonai qari batia ria na sepele za vei zara za qari gabara vitivitigi, ko qari paranga ria, &lt;&lt;Ae za vei ko zake oriavo tugu malei ukenana za na suvege piqi zana?&gt;&gt; qari gua.
21 Nari za oeria i Jisu, ari za gudi vei, &lt;&lt;Ma poja zozotodigamu ara za gamu: vei muna vazozoto beto munake orirabeke pa miu rangerange za gamu, za pala muna bokai gu gamu aza vei qa roiti veini ara na suvege piqi ani. Ba nake makana gu ani, goto vei muna paranga laoa na kubo, &lt;Mu iolo ao na kubo zana ko mu lao lotu pa ivere,&gt; bu gua, za pala mina gore votu gu. 22 Beto vei muna vazozoto za gamu, za pala muna tekua gu gamu aza vei gamu tepai pa varavara,&gt;&gt; za gua i Jisu.
Na Nanazana na Neqi ti Jisu
(Maka 11.27-33; Luke 20.1-8)
23 Ego za mule lao pa kakabarena na zelepade i Jisu ko za korapa varivagigalai, za qari kamu nananazia ria na kuta iama beto ria na tiolata matamata tadiria na tinoni aza, &lt;&lt;Na neqi za qu izongia ao? I zei za vanigo na neqi ko qu roitidi ao ria na zakazava ari?&gt;&gt; qari guni.
24 Nari za oeria i Jisu, ari za gudi vei, &lt;&lt;Ara ba ma nanazadigamu mae maka nanaza. Ko vei muna oe valeania gamu za pala mana ule vadigamu ara za ae neqi veveina qa izongia ko qa boka roitidi ara za na zakazava veveidi ari. 25 I zei za vani na neqi i Jone beto za paputaiso tinoni? Na Tamaza ba na tinoni?&gt;&gt; za gua aza.
Totonai qari nongoria za paranga vei zara aza, za qari kole varigua makadi, &lt;&lt;Na za tana gua za tana oe laoni? Ura vei tana paranga, &lt;Na Tamaza za vani,&gt; tana gua, za pala mina paranga aza, &lt;Ba ae za vei ko gamuke vazozotoa tu gamu i Jone?&gt; pala mina gudigita. 26 Goto vei tana paranga, &lt;Na tinoni qari vani,&gt; tana gua, za varivamatagutu mutu za na za mari gudigita ria na tinoni. Ura ria doru tinoni za qari tori vazozotoa tu i Jone za maka tinoni korokorotai,&gt;&gt; qari gua.
27 Ko qari oea gu i Jisu, ari qari guni vei, &lt;&lt;Dai, gamike gilagilai i zei za vani na neqi i Jone beto za paputaisoria na tinoni,&gt;&gt; qari gua ria.
Nari za ari za gudi vei i Jisu, &lt;&lt;Ego, ko ara ba manake ule vadigamu tugu ropi za ae neqi veveina qa izongia beto qa roitidi na zakazava veveidi ari,&gt;&gt; za gua aza.
Na Vavakato Vavapadana Kori Marene
28 &lt;&lt;Ego, ae gamu roqu veini gamu za na vavakato ani? Za kolenana za maka tinoni kori na tuna marene. Za lao momoe aza tana tuna moa, ko ari za garunu veini, &lt;Tuqu, ao za pa ngenari za mu lao roiti pa inuma,&gt; za guni.
29 &lt;Koi, ara daiqua,&gt; za gua za na tuna moa, ba za zovai nari ari za soga roquroqu ko za keni tugu.
30 Beto za lao mutugu tana tuna pa ligu za na tamadi ko za garunu veini mutugu aza za poja veini na tuna moa, nari ari za oe veini, &lt;E, leana, tamaqu,&gt; za guni, beto za zake pavu keni roiti aza.
31 I zei ari kori ari za roitini aza za nyoroguani na tamadi?&gt;&gt; za gua i Jisu.
Nari za qari paranga ria, &lt;&lt;Aza pa moa,&gt;&gt; qari gua ria.
Nari za paranga i Jisu, &lt;&lt;Ma poja zozotodigamu ara gamu: ria na tinoni ikikeredi vevei na tinoni tekuteku takisi beto na tugele za mari luge jola lao momoedigamu gamu pa binangara tana Tamaza. 32 Ura za tori kamu tu tadigamu doru i Jone ko za vadogorodigamu za na zona tuvizina ko muna tutia, ba gamuke vazozotoa tu gamu. Goto ria tu na tinoni tekuteku takisi beto na tugele za qari vazozoto. Ko gamu batiriamiu tugu gamu za na gabaladi ria na tinoni ari, ba gamu za gamuke soga podekia tugu na roqumiu ko bu vazozotoa i Jone,&gt;&gt; za gua i Jisu.
Na Vavakato Vavapadadi ria na Tinoni Roiti pa Inuma Qurepi
(Maka 12.1-12; Luke 20.9-19)
33 &lt;&lt;Ego, mu vainongoro lameni mule maka vavakato vavapada ani. Kolenana za maka tinoni za izongo pezo, ko za roitini na inuma qurepi, beto za bara varilivutaini. Za ruri valolua aza za maka patu ketakoi mina monyo vakoleni na vaini za gua. Beto za roitini maka ruma gelegelena. Ego beto za keni tu soru tinoni ko qari kamu roiti ko qari kopu vani za na inuma, beto za keni lekoleko pa guguzu zouna aza. 34 Totonai mi kamua za gua za na totozo lokelokete, za garunu laodi na tinoni kolenana inuma za kaki nana pinauzu, ko mari lao tadiria na tinoni roiti ko mari teku vani na iana pa nana vuvua pa nana inuma za gudi.
35 Ba qari lao tu ria na tinoni roiti ko qari aru tamanaria ria na pinauzu, ko maka za qari majamajai, maka qari vai vaukea, goto maka mutu za qari buti tarini patu. 36 Pa liguna aza za garunuria mutugu ria kaki nana pinauzu, ria za qari mota joladi ria za garunu momoeria. Ba qari roiti veidi mutugu ria za garunu laodi momoe. 37 Pa liguligu betobeto za garunu laoni tadiria za na tuna zozoto.
&lt;Na tuqu ani ko pala mari pangagani ria,&gt; za gua za na roverove tana.
38 Ba totonai qari batia ria na tinoni roiti za na tuna, za qari kole variparanga, &lt;Ani za na tuna mina teku vakarovoria na izizongo tana tamana! Mae, lame ko tavai vauke pale beto ta tekua nada za na izizongo tana!&gt; qari gua. 39 Ko qari lao ko qari ragata tekua, beto qari gona votuni keta peguruna na inuma, ko qari vauke pale aza,&gt;&gt; za gua i Jisu.
40 Beto za nanaza laoria i Jisu ria, &lt;&lt;Ego, vei totonai mina mule lame kamu za na tinoni kolenana inuma, za na za beka pala mina roitini tadiria na tinoni roiti ari?&gt;&gt; za gua aza.
41 Nari za qari oea ria aza, &lt;&lt;Pala mina vauke paledi gu aza ria na tinoni ikikeredi zara. Beto pala mina vakarovo lao vadi tu kaki goto tinoni za na nana inuma, ria na tinoni mari boka vani na iana totonai mari lokelokete,&gt;&gt; qari gua.
42 Nari za parangaria i Jisu ria, &lt;&lt;Gamu oqoro tu tiro vakaberiamiu gamu za na Kutikuti Tabuna aza ari za gua vei?
&lt;Na patu aza qari kilu pale
ria na tinoni vavaturu ruma,
za aza tugu za na kuta patu vizovizo.
Na Bangara za roiti veini ani,
ko za varivagabara jola
pa nada dogodogoro!&gt;+ za gua,&gt;&gt;
za gua i Jisu.
43 &lt;&lt;Ko na binangara tana Tamaza za mina tateku varijo pale tadigamu, ko mina tavalao mule tadiria na tinoni karovodi mari boka roiti vavoturia na vua leadi. 44 (Aza na tinoni za lotu pa patu mina talomolomoto. Goto na tinoni za takoa na patu aza za mina avuru bilu*,)&gt;&gt; za gua i Jisu.
45 Totonai qari nongoria ria na kuta iama beto na Parese za na vavakato vavapada ti Jisu, za qari gilagilai za aza za korapa gu pojai na veveidi ria qari gua. 46 Ko qari kole podepodeke ko bari aru tamania qari gua, ba qari matagutudi na minete tinoni, ura ria doru tinoni za qari vazozotoa maka tinoni korokorotai i Jisu qari gua.
+ 21:5 Aisea 62.11; Zakarae 9.9. + 21:9 Kera Vatarazae 118.25-26. + 21:13 Aisea 56.7. + 21:13 Jeremae 7.11. + 21:16 Kera Vatarazae 8.3. + 21:42 Kera Vatarazae 118.22-23. * 21:44 Na pikata 44 zake kole pa zoku kutikuti kolekoledi.