14
Na Kukitina i Jisu
(Matiu 26.1-5; Luke 22.1-2; Jone 11.45-53)
1 Ego kori rane za kole beto mina kamua za na vavolo Alokata beto na vavolo Bereti Nake Kovuruna. Ko ria na kuta iama beto ria qari varivagigalaini na Vavanau za qari kole nyaqonyaqoni zona ko mari aru tamania ko mari vaukea i Jisu qari gua. 2 Ari qari kole paraparanga vei zana, &lt;&lt;Nake totozo vavolo Alokata, tana arua, keta ta kole variperadi ria na tinoni,&gt;&gt; qari gua.
Za Tavuva Tarini Oela pa Betani i Jisu
(Matiu 26.6-13; Jone 12.1-8)
3 Ego za korapa pa Betani i Jisu ko za korapa suvere pa ruma ti Saimone, aza na tinoni za rajai mae na poqupoqu perangaina. Ko tonai za korapa tekuteku i Jisu za pogozo kamuni maka reko za maka jagi patu alabasita za pugelia na oela liosona, na oela aza za taroiti pa suvege nadi ko za zae jola na vaina. Za lobitia aza za na jagi ani beto za vuvani pana batuna i Jisu. 4 Ba kaki ria qari suvere ketakoi za qari kole variparaparanga tagigiri makadi, ari qari gua vei, &lt;&lt;Koi, ae za vei ko za korapa tavuva vikevikere goboro vei zara za na oela vavaguana jola zana? 5 Bi boka vavaini ko bi tekuni jolani kue gogoto poata siliva* za na oela ani beto ko bi vadi ria na tinoni golabadi za na poata!&gt;&gt; qari gua. Ko qari tagigiri vikevikereni za na reko aza.
6 Ba za paranga i Jisu, &lt;&lt;Tari tu, loia! Ae za vei ko gamu korapa vatapatia? Maka roiti leana tugu za korapa roitini aza taqu. 7 Ura ria na tinoni golaba varivasevidi za pala mari suvere tavitigamu doru totozo, ko tonai muna nyorogua tokadi za muna boka tokadi gu. Goto ara za manake suvere tavitigamu doru totozo. 8 Na reko ani za korapa roitini za aza vei za bokai. Za vuvani oela omomanga lea za na tiniqu ara, ko za varoquroqu momoeni na golomoqu ara. 9 Ko ma poja zozotodigamu ara gamu: doru kota pa kasia guguzu mina tavavakato za na nongoro leleana ani za mina tavavakato tugu ko na varoquroquna na reko aza za na roiti za korapa roiti lameni aza pana taqu,&gt;&gt; za gua i Jisu.
I Jiudasi mina Gabala Kanai i Jisu
(Matiu 26.14-16; Luke 22.3-6)
10 Ego i Jiudasi Isikarioti, maka ari ka manogori sepele, za taloi lao tadiria na kuta iama ko mina toka valao vadi aza i Jisu za gua. 11 Ko totonai qari nongoria ria na parangana i Jiudasi za qari qera ko qari poja vakoleni ko pala mari vani na poata aza qari gua. Ko za podapodalai nyaqonyaqoa i Jiudasi za maka totozo leana tonai mina boka toka valao vadi i Jisu za gua.
Na Tekutekuna Vavolo Alokata
(Matiu 26.17-25; Luke 22.7-14, 21-23; Jone 13.21-30)
12 Ego pa rane momoena na vavolo Bereti Nake Kovuruna, totonai qari kubokuboloria ria na lami vavolo Alokata, za qari nanazia ria nana sepele i Jisu, ari qari gua vei, &lt;&lt;Pae za na ia qu nyoroguani ao, ko mami vatana vanigo za na tekutekuna vavolo Alokata?&gt;&gt; qari guni.
13 Nari za garunuria i Jisu ari kori nana sepele, ari za poja veidi, &lt;&lt;Mu lao pa guguzu lavata pa Jerusalema. Maka tinoni za korapa pogopogozianana maka bogu pie za pala mina gozorogamu. Muna tutia aza 14 ko ketakoi mina lao luge aza za muna parangia za na tinoni porenana ruma aza, ari muna guni vei, &lt;Na mami Bangara za ari za gua vei, Pae za na lose ketakoi mana tekua na tekutekuna vavolo Alokata za ara beto ria na qua sepele? za gua,&gt; muna guni. 15 Ko aza pala mina ule vadigamu za maka lose lavata pa nulu za tori tavanaqiti vakole tu. Ketakoi za muna vatanani gamu za na tekutekuna tadigita,&gt;&gt; za gua i Jisu.
16 Ko tonai qari taloi keni ko qari lao kamu pa guguzu lavata ari kori nana sepele, za qari bati beto ria tugu vei za pojadi i Jisu, ko qari vatanai za na tekutekuna vavolo Alokata.
17 Ko totonai za gore za na veluvelu, i Jisu za lame tavitiria ari ka manogori nana sepele ko qari lao varikamu ketakoi. 18 Tonai qari varikamu ko qari korapa tekuteku, za paranga i Jisu, &lt;&lt;Ma poja zozotodigamu ara gamu: maka gamu gamu korapa tekuteku tavitiziu ara za pala mina gabala kanaziu ara,&gt;&gt; za gua i Jisu.
19 Tonai za qari mamata ria na sepele ko qari okoto nanaza makamakai i Jisu, ari qari gua vei, &lt;&lt;Ae vei, nake ara za qu guniziu ao?&gt;&gt; qari gua.
20 Nari za oe laoria i Jisu ria, &lt;&lt;Pala maka gu gamu ka manogori ari, aza za somana vavanoti bereti pa baolo tavitiziu ara. 21 Na Tuna na Tinoni za mina tavauke vei za tori pojai tu na Kutikuti Tabuna, ba mina gania na takulanga za na tinoni za gabala kanai na Tuna na Tinoni! Za leleana jola za bike pavu gu podo za na tinoni aza!&gt;&gt; za gua i Jisu.
Na Tekuteku Betobetona
(Matiu 26.26-30; Luke 22.14-20; 1 Koriniti 11.23-25)
22 Ego totonai qari korapa tekuteku ria, azae za tekua i Jisu za na bereti ko za manani beto za kipakipai ko za iadi ria na sepele, beto ari za gua vei, &lt;&lt;Pia tekua, ani za na tiniqu,&gt;&gt; za gua.
23 Beto za tekua mule za na kapa vaini ko za paranga leana laoni tana Tamaza beto za vadi ko qari varibukuni ria doru.
24 Beto za paranga vei ari, &lt;&lt;Ani za na orunguqu ara za nyoa ko na vulazadi ria na zoku tinoni ko na vamauruna na taringutinguti. 25 Ma poja zozotodigamu ara gamu: manake buku sogai ara za na vaini ani tinganai mina kamua na rane totonai mana bukua ara za na vaini korega pa binangara tana Tamaza,&gt;&gt; za gua i Jisu.
26 Beto qari kerani ria za maka kera, beto za qari taloi votu lao pa kubo pa Olive.
Za Korotoni i Jisu za i Pita mina Kilu Palenia aza
(Matiu 26.31-35; Luke 22.31-34; Jone 13.36-38)
27 Ego beto za parangaria i Jisu ria, &lt;&lt;Gamu doru za pala muna uku loi paleniziu ara, ura za paranga za na Kutikuti Tabuna,
&lt;Ara mana vaukea na sepati,
ko mari okoto nyanyalia na kota ria na sipi,&gt;+ za gua.
28 Ba pa liguna mana turu mule pa uke ara, za mana lao momoe adonogamu pa Qalili,&gt;&gt; za gua aza.
29 Nari za paranga lao pana tana i Pita, &lt;&lt;Goto ara za mari uku loi palenigo tu ria doru, ba ara za manake izongo loigo ao!&gt;&gt; za gua.
30 Nari za paranga lao pana tana i Jisu, &lt;&lt;Pita, ma poja zozotonigo ara ao: ao za pala pa bongi tugu ani totonai mina oqoro kiu vinaori na kokorako za muna kilu paleniziu kue totozo ara ao,&gt;&gt; za gua.
31 Ba za paranga vivivagana tugu i Pita, ari za gua vei, &lt;&lt;Ara vei mana uke tavitigo tugu ao ba manake izongo ozonigo tugu ao,&gt;&gt; za gua. Ko ria doru sepele ba qari paranga vei tugu zara.
I Jisu za Varavara pa Qetisemani
(Matiu 26.36-46; Luke 22.39-46)
32 Ego totonai qari kamu ria pa maka ia na izongona pa Qetisemani, za ari za gudi vei i Jisu ria nana sepele, &lt;&lt;Mu suvere adono pani, goto ara ma lao varavara,&gt;&gt; za gua. 33 Beto za tokaria gu ari Pita, i Jekopi, beto i Jone. Za tori podalai mamata na takulanga vitivitigi tu aza, 34 ko ari za gudi vei ari kue, &lt;&lt;Na takulanga pa buloqu za lavata jola ko mi vaukeziu za gua. Mu suvere pani ko mu suvere gelegele gamu,&gt;&gt; za gudi.
35 Beto za rerege lao vazou iapeki i Jisu beto za opo gore pa pezo ko za varavara ko vei bi boka za bi tavarijo tu pana tana za na totozo vitigi ani za gua. 36 Beto ari za gua vei, &lt;&lt;Aba, Tamaqu. Kepore za maka zava za tapatigo ao. Mu varijo pale taqu za na totozo vitigi ani, ba nake aza vei qa nyoroguani ara za mi taroiti goto aza tu vei qu nyoroguani ao,&gt;&gt; za gua.
37 Totonai za beto varavara ko za mule lame nari za batiria qari korapa puta mumagedi tu, ko ari za guni vei i Pita, &lt;&lt;Saimone, qu korapa putagemu ao? Ae vei, quke boka zozoto tugu suvere gelegele maka aoa? 38 Mu suvere gelegele beto mu varavara ko muke lotu pa toketoke. Na ongongu za malumu ba na tini za munyala,&gt;&gt; za gua.
39 Beto za maka gabala lao soga ko za varavara vei mutugu tonai za varavara momoe i Jisu. 40 Tonai za mule lame soga nari za batiria qari korapa mutugu puta mumagedi, ura za ngaolo vitivitigiria na nyoro puta. Ko qarike gilagilai na za mari boka paranga laoni pana tana aza.
41 Tonai za mule lame na vinaue totozo, nari ari za gudi vei, &lt;&lt;Gamu korapa tugu puta minyere valeanamiu za gamu? Koviria za pada gu! Dogoro, za kamu gu za na totozo mina tavalao pa limadi ria na tinoni seladi za na Tuna na Tinoni. 42 Aria, turu ko ta lao gozororia. Dogoro! Za kamu gu ani za na tinoni za gabala kanaziu ara,&gt;&gt; za gua i Jisu.
I Jisu za Taaru Tamana
(Matiu 26.47-56; Luke 22.47-53; Jone 18.3-12)
43 Ego ko totonai tugu za korapa paraparanga vei zara i Jisu za bola gu i Jiudasi, aza maka ari ka manogori sepele. Za toka bolani aza za na puku minete tinoni qari pogozo benete varivarisobena beto na maja kubau. Ria na tinoni ari za na tagarunudi tadiria na kuta iama, ria qari varivagigalaini na Vavanau beto ko ria na tiolata matamata.
44 Maka vinagilagila za tori poja vakoledi tu i Jiudasi na tinoni za gabala kanai za ria na minete za tokaria, za ari za gudi vei, &lt;&lt;Aza na tinoni mana lao aoia na paparana ara za aza za na tinoni muna lame aru tamania ko muna toka kenini,&gt;&gt; za gudi. 45 Ko aza tugu za bola kamu i Jiudasi nari za rerege tuvizi lao gu za ti Jisu, ko za paranga, &lt;&lt;Rabi!&gt;&gt; za gua, beto za aoa na paparana. 46 Totonai tugu za qari lao ragata tekua ko qari aru tamania i Jisu. 47 Ba maka ria qari korapa turu ketakoi za saputu votuni za nana benete varivarisobena ko za maja teusu paleni za maka kale talingana na pinauzu tana kuta iama lavata.
48 Nari za paranga i Jisu, ari za gudi vei, &lt;&lt;Na tinoni raja ikikoqu ara ko gamu pogozo tariniziu na benete varivarisobena beto na maja kubau ko muna teku aru tamanaziu? 49 Beko doru rane za qa kole gu suvere tavitigamu pa kakabarena na zelepade ko qa kole varivagigalai ba gamuke izongo aru tamanaziu gamu. Ba leana ko mi gore votu tugu za na Kutikuti Tabuna,&gt;&gt; za gua aza. 50 Ego tonai za qari uku loi paleni ria doru sepele aza.
51 Ego maka koburu marene korekoregana za pokopokoni maka tivitivi gu za somana tututia tugu i Jisu. Ko aza ba mari aru tamania tugu qari gua, 52 nari za uele vadi gu nana poko beto na gadogadona gu za oqai na taba.
I Jisu za Turu pa Moedi ria na Kauniseli tadiria na Jiu
(Matiu 26.57-68; Luke 22.54-55, 63-71; Jone 18.13-14, 19-24)
53 Ego ko qari toka laoni pana tana kuta iama lavata i Jisu, ko ria doru kuta iama, na tiolata matamata beto ria qari varivagigalaini na Vavanau za qari varikamu beto ketakoi. 54 Ego i Pita za kole pekipeki tuti liguligu pa zouna tu ko za lao luge laonana pa sebesebe ruma tana kuta iama lavata. Ko ketakoi za lao nyumu varisomanai nana tadiria na nabulu kopu ko za davanganana pana keketai iku. 55 Ko qari kole podepodeke nyaqo votuni ria na kuta iama beto ria doru tiolata pa kauniseli† za vei bi kolenana maka vavakato vei mina boka uleni maka roiti ikikerena za roitini i Jisu ko mari boka vaukea i Jisu qari gua. Ba qarike boka batia kaki vavakato. 56 Ura na mota joladi ria qari jutu tarini sekeseke i Jisu, ba na dia vavakato za qarike varivaritoto.
57 Beto qari soqolo turu ria kaki ko qari jutu tarini sekeseke i Jisu, ari qari gua vei, 58 &lt;&lt;Gami nongoriamami za ari za paranga vei zana, &lt;Ara mana jegara paleni za na ruma zelepade madina qari roitini ria na tinoni, beto pa liguna kue rane gu za mana vaturu sogai ara za maka aza nake ria na tinoni qari roitini,&gt; za gua,&gt;&gt; qari gua. 59 Ba ria ba zake varivaritoto tugu za na dia vavakato.
60 Ego beto za turu pa moedi ria doru za na kuta iama lavata ko za nanazia i Jisu, ari za guni vei, &lt;&lt;Ae za vei munake oe ao? Na za ria na vavakato qari korapa jutu tarinigo ria ari?&gt;&gt; za gua aza. 61 Ba zake vagala beto zake pojai tugu maka pakata paranga i Jisu.
Nari za maka nanaza mule za na kuta iama lavata, ari za gua vei, &lt;&lt;Ao tugu za na Karisito, na Tuna na Tamaza tamanana?&gt;&gt; za guni.
62 Totonai za oe i Jisu, &lt;&lt;Ara tugu. Beto pala muna batia gamu za na Tuna na Tinoni mina nyumu nana pa kale matuana na Tamaza vivana jola beto pala muna batia mina lagere vei pana lei pa noka,&gt;&gt;+ za gua.
63 Tonai za paranga vei zara i Jisu nari za bako rikata paleni na kuta iama lavata za nana poko, beto ari za gua vei, &lt;&lt;Na vavakato vinazozoto za mule za taqe korapa adonia gita? 64 Gamu tori nongoriamiu tugu gamu za za vamoroania na Tamaza za na tinoni ani. Ko na za za gua na miu roquroqu za gamu?&gt;&gt; za gua aza.
Ko qari vaegoa gu ria doru za sela gu i Jisu ko za pada tugu ko mina tavauke qari gua. 65 Pana totozo tugu aza za ria kaki za qari podalai tue taria i Jisu, beto qari ude pikoni poko na izumatana beto qari piqolia beto za ari qari guni vei, &lt;&lt;Ego mu uleni moko za i zei za majago!&gt;&gt; qari guni. Beto za qari saputu tekua ria na nabulu kopu aza ko qari kole popoaria.
I Pita za Kilu Paleni i Jisu
(Matiu 26.69-75; Luke 22.56-62; Jone 18.15-18, 25-27)
66 Totonai za korapa suverenana pa kakabarena pa kauruna na ruma i Pita, azae za rerege tata lao za maka nabulu reko tana kuta iama lavata.
67 Ko tonai za batia aza i Pita za korapa davanganana, za dogoro taria beto za parangia, &lt;&lt;Ao tugu za maka qu somasomana tutia na tinoni Nazareti zana?&gt;&gt; za guni.
68 Ba za kilu pale aza, ari za gua vei, &lt;&lt;Ara qake izongo vagilagilai beto qake vakaberia aza qu korapa pojai ao zana,&gt;&gt; za gua aza. Beto za peki rijo votu laonana pana atakamanana na kakabarena na ruma.
69 Ego za bati sogai mutugu na nabulu reko ketakoi aza, ko za ule vadi ria qari kole turu tavitia aza ketakoi, ari za gudi vei, &lt;&lt;Aza tugu za maka ria qari tututi tana!&gt;&gt; za gua. 70 Ba za kilu pale mutugu aza.
Ba za oqoro izongo zovai za ria mule na tinoni qari kole turu tavitia ketakoi za qari parangia mule aza, ari qari gua vei, &lt;&lt;Ao zozoto tugu za maka ria! Ura na tinoni Qalili ao!&gt;&gt; qari guni.
71 Ba tonai za maulu tarini makana na leveleve i Pita, ari za gua vei, &lt;&lt;Qake izongo gilagila podekia tugu ara za na tinoni gamu korapa pojai gamu zana!&gt;&gt; za gua.
72 Totonai tugu aza za kiu vinaori gu za na kokorako. Nari za roquroqu kamua i Pita za aza za paranga veini i Jisu tonai ari za guni vei, &lt;&lt;Mina oqoro kiu vinaori na kokorako za pala muna kilu paleniziu ara kue totozo ao,&gt;&gt; za guni. Ko tonai tugu za takakoto gu ko za vodangia na lukana i Pita.
* 14:5 Kue gogoto poata siliva za na poata padana na tabarana maka tinoni roiti pa maka aoro. + 14:27 Zakarae 13.7. † 14:55 Na Kauniseli za na varikamu tadiria na tinoni lavalavata Jiu. Na kuta iama lavata za na tinoni lavatana pa varikamu tinoni matamata aza. + 14:62 Kera Vatarazae 110.1.